Imtella' Awwissu 31, 2021 Wayne Pisani u Justin Zahra, it-tnejn ta' 34 sena minn Tas-Sliema ġew ikkundannati bejniethom sitt snin u nofs ħabs wara li fil-bidu ta' ġuri li sar ilbieraħ wieġbu ħatja għal akkużi ta' pussess u traffikar ta' kannabis, eroina u pillili ecstacy f'każ li seħħ fl-2009. Pisani u Zahra kienu ġew arrestati f'rejd li sar mill-pulizija fl-appartament tagħhom fi Triq Viani f'Novembru tal-2009 meta t-tnejn kellhom 22 sena. Dakinhar il-pulizija sabulhom 15-il pakkett bil-kokaina, 48 pillola ecstasy u kilo kannabis lesti biex jiġu ttraffikati b'dannu tas-soċjetà Maltija. Fis-sottomissjonijiet dwar il-piena, l-Avukat Ġenerali talab li Zahra u Pisani jintbagħtu bejniethom 13-il sena ħabs. Id-difiża mmexxija mill-Avukati Veronique Dalli, Dean Hili u Kathleen Calleja Grima qalu li l-irġiel kienu ilhom 12-il sena jistennew li jgħaddu ġuri u kkooperaw mal-pulizija. Fis-sentenza tiegħu, l-Imħallef Giovanni Grixti sab lill-irġiel ħatja. Madankollu qies il-fatt li ż-żewġt irġiel taw stqarrijiet inkriminanti lill-pulizija mingħajr ma kellhom id-dritt tal-avukat u informazzjoni li għenet lill-pulizija jieħdu passi fil-konfront ta' kriminali oħrajn. Fil-fatt huma kienu stqarru mal-Pulizija li dakinhar stess kienu laħqu biegħu pakkett bid-droga kokaina lil terzi għall-prezz ta' €50. L-Imħallef qies ukoll il-fatt li l-ġuri sar 12-il sena wara l-arrest tal-akkużati u kien għalhekk li fis-sentenza tiegħu huwa kkundanna lil Pisani tliet snin ħabs u lil Zahra tliet snin u nofs ħabs.